**ZAPISNIK**

**s 10. sjednice Gradskog vijeća Grada Skradina**

**10.** sjednica Gradskog vijeća Grada Skradina održana je u četvrtak 6. (šestog) prosinca 2018.g. u Uredu gradonačelnika, s početkom u 10,30 sati.

 Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 10 vijećnika, te kako postoji kvorum za pravovaljano odlučivanje. Sjednici su nazočni: Željko Bajalica, Kristina Bilić, Ante Bratić, Marijana Laća, Milenko Palinić, Antonio Periša, Tonći Petrović, Leonard Radnić, Slavko Skočić i Nadija Zorica.

 Sjednici nisu nazočni: Ivan Banić, Silvana Matić (opr.ods.) i Florijan Žižić.

 Sjednici su nazočni gradonačelnik Grada Skradina Antonijo Brajković i njegovi zamjenici Kristina Vlaić Bubalo i Nikola Milović.

 Predsjednica Gradskog vijeća Grada Skradina Nadija Zorica navela je kako je za sjednicu predložen dnevni red s 1. točkom uz obrazloženje za žurno sazivanje iste. Prijedloga za izmjenu i dopunu dnevnog reda nije bilo, te je tako predloženi dnevni red stavila na glasovanje. Isti je jednoglasno usvojen.

 Za raspravu i odlučivanje utvrđen je slijedeći

**DNEVNI RED**

1. Prijedlog Odluke o donošenju Izmjena i dopuna (III) Prostornog plana uređenja Grada Skradina.

 Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

„1.Hoće li Grad Skradin (Uprava) zabraniti kamionima većim od 3,5 tona nosivosti prolaziti kroz ulicu dr. Franje Tuđmana zbog gužvi koje stvaraju i ostalog nereda u prometu.

2.Kako Grad kažnjava vlasnike kuća koje su u ruševnom stanju padaju komadi fasada na ulicu i sl. te kolike su kazne i da li su iste poslane (kazne)“

-2-

 ODGOVORI:

Gradonačelnik Antonijo Brajković odgovorio je:

 „1. Što se tiče Vašeg prvog pitanja, sadašnja aktualna odluka o prometnom redu uređuje promet u mirovanju i promet u kretanju, između ostalog i za ulicu dr. Franje Tuđmana. Doduše nismo ograničili promet kamionima po tonaži. Možemo razmisliti o tome i možda već početkom godine početi razmišljati o tome da se i to uredi, jer i ja sam bio svjedok jednom kako sam se doslovno provlačio, a i nekoliko puta su mi građani slali video isječke. To stvarno bude, pogotovo u ljetnom dijelu godine jer su tamo i štekati, jedan prometni kaos i nered koji nam nije u interesu.“

 Pročelnik Jedinstvenog upravnog odjela Grada Skradina Josip Silov dodao je slijedeće:

„Prema važećoj Odluci o uređenju prometa, u ulici dr. Franje Tuđmana promet je dozvoljen u jednom smjeru. Bilo je prethodno puno varijanti uređenja prometa i svaka od varijanti je imala i svoje dobre i loše strane. Zadnja varijanta koja po meni nije loša jest kako je to jednosmjerna ulica u kojoj se u ljetnom periodu ne može uopće parkirati, a u zimskom periodu može se parkirati tamo gdje je moguće, s jedne strane ulice u smjeru odvijanja prometa, s desne strane. Mi maksimalno što još možemo učiniti je da ta parkirna mjesta označimo. Što se tiče ograničenja tonaže, mi nju možemo ograničiti tek nakon izrade prometnog elaborata koji dokazuje da takav kolnik ne može podnijeti određenu tonažu. Nije problem u širini kamiona. Problem širine javlja se kad se vozila parkiraju s obe strane ulice i tu je problem provođenja odluke, a ne donošenja. Mi imamo donesenu odluku koju treba provoditi. Ali, znate kako to ide, kad komunalni redar, ovo ljeto, počne pisati kazne, jer su ljudi parkirani, a ne bi smjeli uopće biti parkirani tijekom ljeta u toj ulici, onda su razna obrazloženja (zaustavio se na pet minuta, onda je on izveo staru majku koja ima 90 godina, pa se nije stigao vratiti, i dr.). Na nama je da počnemo rigorozno provoditi važeću odluku i pisati kazne onima koji krše istu. Što se tiče prolaska velikih dostavnih kamiona, to se može riješiti na način da se važeća odluka dopuni s člankom kako se prolaz i dostava kroz tu ulicu može vršiti manjim kamionima.“.

 Što se tiče odgovora na drugo vijećničko pitanje gradonačelnik Antonijo Brajković je rekao kako će odgovor dobiti u pisanom obliku.

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 9. sjednice Gradskog vijeća Grada Skradina. Vijećnik Slavko Skočić javio se za riječ i rekao kako želi izvijestiti Gradsko vijeće, a odnosi se na njegovo vijećničko pitanje s prošle sjednice, odnosno ulaza kod „Banovih kuća“. Rekao je kako je taj problem riješen na zadovoljavajući način u okviru tehničkih mogućnosti, te se zahvaljuje svima onima koji su sudjelovali, a posebno zahvaljuje direktorici „Hrvatskih cesta“, gospođi Ireni Mudronja.

 Kako se više nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 9. sjednice Gradskog vijeća Grada Skradina jednoglasno je usvojen.

-3-

**RASPRAVA I ODLUČIVANJE**

**Točka 1.**

**Prijedlog Odluke o donošenju Izmjena i dopuna**

**(III) Prostornog plana uređenja Grada Skradina**

 O prijedlogu Odluke o donošenju Izmjena i dopuna (III) Prostornog plana uređenja Grada Skradina uvodno izlaganje podnio je pročelnik Jedinstvenog upravnog odjela Grada Skradina Josip Silov. U svom izlaganju naveo je kako je odluka o pokretanju procedure za donošenje Izmjena i dopuna (III) Prostornog plana uređenja Grada Skradina pokrenuta 2016.g., kao i razloge zbog kojih se pristupilo izradi istog. Objava javne rasprave objavljena je u dnevnom tisku „Slobodna Dalmacija“ od 5. svibnja 2018.g., a Javni uvid održan je u razdoblju od 15. svibnja 2018.g. do 29. svibnja 2018.g. Na kraju izlaganja naveo je kako je elaborat „Izmjene i dopune (III) Prostornog plana uređenja Grada Skradina izradila tvrtka URBING d.o.o. Zagreb, 2018.g. Potom je otvorena rasprava.

 Za riječ se javio vijećnik Slavko Skočić i naveo kako je u okviru zakonskog roka postavio jedan mali zahtjev da se u Skradinskom Polju određeni prostor predvidi kao građevinska zona. Pročelnik Josip Silov odgovorio je kako će o tome dobiti pisani odgovor, a do tada će mu iz Izvješća o javnoj raspravi pročitati odgovor zašto zahtjev nije prihvaćen. Zahtjev „Inicijativnog odbora Skradinsko Polje“ nije prihvaćen s obzirom na predloženo proširenje, postojeću izgrađenost i rezerve neizgrađenog građevinskog područja naselja nije moguće planirati dodatno proširenje. Vijećnik Slavko Skočić javio se za riječ i rekao kako mu je neshvatljivo da se jedan prostor koji se sada komunalno oprema ne može proširiti. Pročelnik Josip Silov mu je odgovorio kako je područje naselja Skradinsko Polje, već predloženim proširenjem građevinskog područja, ostvarilo najveće povećanje građevinske zone u odnosu na sva ostala naselja Grada Skradina, te dodatno povećanje nije moguće.

 Nakon kraćih pojašnjenja još nekih stavki iz prijedloga Odluke o donošenju Izmjena i dopuna (III) Prostornog plana uređenja Grada Skradina, Gradsko vijeće Grada Skradina jednoglasno je donijelo Odluku o donošenju Izmjena i dopuna (III) Prostornog plana uređenja Grada Skradina.

 Odluka se prilaže Zapisniku pod 1) i čini njegov sastavni dio.

Sjednica je završena u 11,10 sati.

**ZAPISNIK SASTAVILA:**

Paulina Radeljak, v.r.

**GRADSKO VIJEĆE**

 **GRADA SKRADINA**

 **PREDSJEDNICA**

 Nadija Zorica, v.r.